ענת פלג

**ענת פלג** (נולדה ב-2 באוקטובר 1957) היא חוקרת ישראלית בתחום התקשורת והמשפט, אתיקה עיתונאית, ומשפטים ציבוריים ברשתות החברתיות. בעבר הייתה כתבת רדיו לענייני משפט בקול ישראל. ייסדה וכיהנה כמנהלת המרכז לתקשורת ומשפט באוניברסיטת בר-אילן, ומרצה בנושא יחסי המשפט באוניברסיטת בר-אילן ואוניברסיטת תל אביב.

פלג מכהנת כחברת נשיאות מועצת העיתונות בישראל, וכיהנה כחברה בוועדה הציבורית, בראשות שופטת בית-המשפט העליון בדימוס, עדנה ארבל, להגנה על הציבור מפני פרסומים פוגעניים ברשת. בעבר כיהנה כיו"ר תא כתבי המשפט באגודת העיתונאים בתל אביב. במסגרת תפקידה פעלה רבות להרחבת האפשרויות לסקר הליכים משפטיים בתקשורת. היא מרצה בהשתלמויות שופטים, עורכי-דין ובכנסים בינלאומיים בנושא משפט ותקשורת ומשפט הרשתות החברתיות.

כיהנה כיו"ר ועדת האתיקה הפנימית של תאגיד השידור הציבורי כאן 11, בשנת 2025 נבחרה כחברה בוועדת האיתור למועצת תאגיד השידור הציבורי.

## השכלה
בשנים 1978-1981 למדה לתואר ראשון בספרות אנגלית ומדעי המדינה באוניברסיטה העברית בירושלים. ב-2004 חזרה לספסל הלימודים באוניברסיטת בר-אילן, והשלימה תואר שני ב-2006 ודוקטורט בתקשורת בשנת 2010, על מחקר ראשון על חדירת התקשורת להליך המשפטי.

### עבודה עיתונאית
במסגרת שירותה הצבאי בשנים 1978-1975, שימשה כעורכת תוכניות דוקומנטריות בתחנת הרדיו הצבאית גלי צה"ל ובעלת טור קבוע בנושאי נשים בצה"ל. עם שחרורה עברה לעבוד בקול ישראל ובטלוויזיה הישראלית. עבדה במשרה מלאה בקול ישראל בין השנים 2011-1983.

במשך 17 שנים, בין השנים 1993-2010, התפרסמה ככתבת קול ישראל לענייני משפט בתל אביב. במסגרת תפקידה סיקרה משפטים מפורסמים רבים שבמרכזם אישי ציבור, ידוענים וראשי ארגוני פשע. במקביל הייתה פרשנית בתוכנית "ערב חדש" בטלוויזיה החינוכית.

### המרכז לתקשורת ומשפט באוניברסיטת בר-אילן
פלג יזמה והקימה את המרכז לתקשורת ומשפט באוניברסיטת בר-אילן, בראשות פרופ' אריאל בנדור. המרכז עוסק בקידום וטיפוח מחקר בינתחומי של ההשלכות החברתיות, המשפטיות והתקשורתיות של סיקור המשפט בתקשורת הישראלית והשינויים המתחוללים בו. פלג ניהלה כנסים רבים של המרכז החל משנת 2010, בין השאר בנושאים כגון טובת הלקוח מול לחצי התקשורת, אסטרטגיות תקשורתיות בשירות המשפט, אתיקה עיתונאית, משפט וכלכלה בשיח הציבורי, צנזורה צבאית וחופש העיתונות, המשפט בעידן המדיה, מבקר המדינה בעידן המדיה, האפקטיביות של צווי איסור פרסום בעידן האינטרנט, היבטים משפטיים ואתיים בעבודתם של יועצי תקשורת, מאפייני סיקור הפוליטיקה בעיתונות הישראלית, ועוד.

## הספר "דלתיים פתוחות" ומחקרי המשפט הציבורי ברשתות החברתיות
ספרה של פלג "דלתיים פתוחות: השפעת התקשורת על המשפט בישראל" יצא ב-2012 בהוצאת מטר. הספר מבוסס על עבודת דוקטורט בנושא זה באוניברסיטת בר-אילן. מול תפיסת המשפט כהליך אובייקטיבי, חסר פניות וחסין מפני השפעה חיצונית, שאלה פלג בעבודתה 92 שופטים, תובעים, עורכי-דין פרטיים בכירים ועיתונאים ידועים, אם לחציה של התקשורת מאפשרים לקיים בישראל הליך משפטי הוגן ואובייקטיבי, ועד כמה הם עצמם בהתנהלותם המקצועית "משוחררים" מהשפעת התקשורת. הספר מתאר שינויים שחלו בסגנון סיקור תחום המשפט בתקשורת הישראלית המסחרית, ובשינויים שחלו בפסקי-דין שבהם נדרשים השופטים להגיב לסגנון סיקור זה ולשימוש הגובר שעושים עורכי-הדין בתקשורת. בהתבסס על ניתוח הפסיקה שניתנה בישראל, ועוסקת ביחסים שבין המשפט לתקשורת, וניתוח סיקורם העיתונאי של 8 משפטים פליליים, שזכו לפרסום רב (משנות השישים ועד למשפט נשיא המדינה משה קצב), הספר דן בשאלה כיצד משפיעה התקשורת הממוסדת על ההליכים המשפטיים. לאחר פרסום הספר, הייתה פלג הראשונה לחקור את המשפטים שעורכות נפגעות תקיפה מינית ברשתות החברתיות לתוקפיהן. פלג הייתה הראשונה לחקור את "תרבות הביטול" בישראל. בשנת 2026 יצא לאור בהוצאת מטר, ספרה השני "רשת שופטת" על משפט הרשתות החברתיות.

## חיים אישיים
נולדה ב-1957, בתם של דליה גותן (לבית ציזלינג), שהייתה יו"ר מועצת ארגוני נשים בישראל ומראשי תנועת הנשים ויצו בישראל, ושל עורך הדין יעקב גותן. פלג היא נינתם של לאה ודוד איזמוז'יק, ממייסדי תל אביב.

בשנים 1978-1983 למדה לתואר ראשון בספרות אנגלית ומדעי המדינה באוניברסיטה העברית בירושלים. ב-2004 חזרה לספסל הלימודים באוניברסיטת בר-אילן, והשלימה תואר שני ב-2006 ודוקטורט בתקשורת בשנת 2010.

נשואה לד"ר ישראל פלג, ואם לשניים.

## ממאמריה
*פלג, ע. ובוגוש, ר. "הפרקליט כדובר": השינוי ביחסם של עורכי-הדין הפליליים לתקשורת בישראל. **המשפט**, ט"ו (ספטמבר 2010) (1) 111-159.
*.
*
*פלג, ע. "דמעה אחת שווה אלף מילים – הזיקה בין התנהלותם התקשורתית של נפגעי עבירות למעמדם בהליך המשפטי". **קריית המשפט**, (2014) י' 211-185.
* פלג, ע' ובוגוש, ר'. "חולשת העוצמה" - האוטונומיה של כתבי המשפט בישראל. מעברים ספר לכבוד פרישתו של פרופ' דן כספי. 2015

* 
* פלג ע'. (2020). "משולש האינטרסים –לקוח, עורך דין, ויועץ התקשורת".**שערי משפט**, 
* דנציג-רוזנברג, ה' ופלג,ע'. (2020)." #גם_אני משפיעה על המשפט?: נקודת המבט של נפגעות עבירות-מין בשאלת השפעת התקשורת הממוסדת והרשתות החברתיות על המשפט".**משפטים אל-אתר**
* דנציג-רוזנברג, ה' ופלג,ע'.(2020). "Post ופוסט-טראומה": תהליכי עיבוד הרגשות של נפגעות תקיפה מינית בהליך הפלילי ובמרחב המקוון".**משפט, חברה ותרבות**
* דנציג-רוזנברג, ה'. ופלג, ע'. (2020). Naming, Blaming, Shaming: עמדותיהן של נפגעות עבירות מין שנחשפו בפייסבוק כלפי ביוש התוקפים. **משפט וממשל**, 
* פלג ע'. ופוגץ', ד'.(2020)."לצאת מהפיקסלים"- הוויתור על הפרטיות של נפגעות עבירות מין–בראי המשפט והתקשורת". **משפטים אל-אתר,**
* פלג, ע'. (2022). "יחי המלך! הסיקור התקשורתי ושיח הביטול בפרשת הזמר אייל גולן"**. מסגרות מדיה,** 22, 158-123. Peleg, A & Bogoch, R. (2012). "Removing Justita's Blindfold: The Mediatization of Law in Israel", Media Culture and Society, 34, 8, 961-978.
*Peleg, A & Bogoch, R. (2014). "Mediatization, Legal Logic and the Coverage of Israeli Politicians on Trial", Journalism Practice, 8:3, 311-325.
*Bogoch, R & Peleg, A. (2014). "Law in the age of Media-Logic", Communication handbooks of communication sciences Volume 21: Editor: Knut Lundby Publishers: De Gruyter Mouton
**Pugach, D., Peleg, A. & Ronel. N. (2017). "Lingual Injury: Crime Victims between the Criminal Justice System and the Media**". Journal of  International Review of Victimology** 24(1):026975801773019
**Peleg, A. (2025). Between a rock and a hard place: Israel’s courtroom journalists in the digital age. In L. Gies (Ed.), *Trial by media* (pp.73-99). Palgrave Macmillan. 

## קישורים חיצוניים

* ענת פלג, באתר החוג לתקשורת באוניברסיטת בר-אילן
* 
* 
* 

קטגוריה:סגל קול ישראל
קטגוריה:הטלוויזיה החינוכית הישראלית - אישים
קטגוריה:חוקרות תקשורת המונים ישראליות
קטגוריה:חוקרות משפט ישראליות
קטגוריה:חוקרי משפט ישראלים
קטגוריה:סגל אוניברסיטת בר-אילן: תקשורת
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:כתבים משפטיים ישראלים
קטגוריה:בוגרות תיכון בליך
קטגוריה:בוגרי תיכון בליך
קטגוריה:בעלות תואר דוקטור מאוניברסיטת בר-אילן
קטגוריה:בעלי תואר דוקטור מאוניברסיטת בר-אילן
קטגוריה:עיתונאיות ישראליות
קטגוריה:עיתונאים ישראלים
קטגוריה:ישראליות שנולדו ב-1957
קטגוריה:ישראלים שנולדו ב-1957